รัฐบาลไทย-ข่าวทำเนียบรัฐบาล-สธ.เผาทำลายยาเสพติดของกลางกว่า 3.2 หมื่นกิโลกรัม เนื่องในวันต่อต้านยาเสพติดโลก 2566
วันจันทร์ที่ 26 มิถุนายน 2566
สธ.เผาทําลายยาเสพติดของกลางกว่า 3.2 หมื่นกิโลกรัม เนื่องในวันต่อต้านยาเสพติดโลก 2566
กระทรวงสาธารณสุข ร่วมกับภาคีเครือข่าย จัดกิจกรรมเผาทําลายยาเสพติดของกลาง ครั้งที่ 56 ประจําปี 2566 เนื่องในวันต่อต้านยาเสพติดโลก จํานวนของกลางน้ําหนักกว่า 32,427 กิโลกรัม มูลค่า 21,419 ล้านบาท ส่วนใหญ่เป็นยาบ้าและยาไอซ์
กระทรวงสาธารณสุข ร่วมกับภาคีเครือข่าย จัดกิจกรรมเผาทําลายยาเสพติดของกลาง ครั้งที่ 56 ประจําปี 2566 เนื่องในวันต่อต้านยาเสพติดโลก จํานวนของกลางน้ําหนักกว่า 32,427 กิโลกรัม มูลค่า 21,419 ล้านบาท ส่วนใหญ่เป็นยาบ้าและยาไอซ์ พร้อมตั้งเป้านําผู้ป่วยเข้ารับการบําบัด 132,602 ราย ป้องกันไม่ให้กลับมาเสพซ้ําเพื่อแก้ไขปัญหาอย่างยั่งยืน
วันนี้ (26 มิถุนายน 2566) ณ บริษัท อัคคีปราการ จํากัด (มหาชน) นิคมอุตสาหกรรมบางปูจ.สมุทรปราการ นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เป็นประธานในพิธีเผาทําลายยาเสพติดของกลาง ครั้งที่ 56 ประจําปี 2566 เนื่องในวันต่อต้านยาเสพติดโลก ซึ่งตรงกับวันที่ 26 มิถุนายนของทุกปี โดยมีนายแพทย์ไพศาล ดั่นคุ้ม เลขาธิการคณะกรรมการอาหารและยา แพทย์หญิงอัมพรเบญจพลพิทักษ์ อธิบดีกรมสุขภาพจิต ผู้บริหารจากทุกส่วนราชการ หน่วยงานที่เกี่ยวข้องทั้งภาครัฐและเอกชน เช่น สํานักงานตํารวจแห่งชาติ สํานักงานป้องกันและปราบปรามยาเสพติด กองทัพบก และสื่อมวลชน ร่วมเป็นสักขีพยาน
นายอนุทิน กล่าวว่า รัฐบาลตระหนักถึงปัญหายาเสพติดว่าเป็นภัยร้ายแรง และให้ความสําคัญในการป้องกัน ปราบปราม แก้ไขปัญหาอย่างจริงจังมาโดยตลอด โดยได้กําหนดนโยบายแก้ไขปัญหายาเสพติดเป็นวาระแห่งชาติ ภายใต้วิสัยทัศน์ “สังคมไทยปลอดภัยจากยาเสพติด ด้วยมาตรการทางเลือกใหม่ สู่การแก้ไขปัญหาอย่างยั่งยืน”ที่กําหนดให้ทุกภาคส่วนร่วมบูรณาการการแก้ไขปัญหายาเสพติดอย่างเป็นระบบ ครบวงจร ให้หมดไปจากสังคมไทย เพื่อขับเคลื่อนประเทศไทยให้มีความมั่นคงปลอดภัย สู่เป้าหมายการพัฒนาที่ยั่งยืน
กระทรวงสาธารณสุข และภาคีเครือข่าย ได้ร่วมกันจัดกิจกรรมเผาทําลายยาเสพติดของกลางมาอย่างต่อเนื่อง โดยในปีงบประมาณ 2566 ได้จัดกิจกรรมครั้งที่ 1 ไปแล้วเมื่อเดือนธันวาคม 2565 ที่ผ่านมา มีน้ําหนักรวมกว่า 31.8 ตัน และในวันนี้เป็นครั้งที่ 2 มีของกลางทั้งหมด 192 คดี น้ําหนักรวมกว่า 32,427 กิโลกรัม มูลค่า 21,419 ล้านบาท ประกอบด้วย เมทแอมเฟตามีน (ยาบ้า) น้ําหนักกว่า 20,680 กิโลกรัม เมทแอมเฟตามีน (ยาไอซ์) น้ําหนักกว่า 5,942 กิโลกรัม คาทีน (นอร์ซูโดอีเฟดรีน) และคาทิโนน น้ําหนักกว่า 5,006 กิโลกรัม คีตามีน น้ําหนักกว่า 364 กิโลกรัม เฮโรอีน น้ําหนักกว่า 275 กิโลกรัม เอ็มดีเอ็มเอ (ยาอี/ยาเลิฟ) น้ําหนักกว่า 85 กิโลกรัม โคคาอีน น้ําหนักกว่า 43 กิโลกรัม ไนเมตาซีแพม น้ําหนักกว่า 22 กิโลกรัม และฝิ่น น้ําหนักกว่า 6 กิโลกรัม โดยของกลางทั้งหมดจะถูกนําไปเผาทําลายด้วยระบบเตาเผาอุณหภูมิสูง 1,200 องศาเซลเซียส ใช้เชื้อเพลิงก๊าซธรรมชาติ มีระบบควบคุมมลพิษ ไม่ก่อให้เกิดผลกระทบต่อสิ่งแวดล้อม
นายอนุทิน กล่าวต่อว่า ในส่วนของกระทรวงสาธารณสุข จะมีหน้าที่หลักในการบําบัดรักษาและฟื้นฟูสมรรถภาพผู้ติดยาเสพติด ป้องกันไม่ให้กลับมาเสพซ้ํา โดยในปีนี้ ตั้งเป้านําผู้ป่วยเข้ารับการบําบัดและลดอันตรายจากยาเสพติด จํานวน 132,602 ราย ปัจจุบันมีผู้เข้ารับการบําบัดในหน่วยบริการสังกัดกระทรวงสาธารณสุข จํานวน 92,360 ราย แบ่งเป็นสมัครใจ 44,762 ราย ต้องโทษ 43,077 ราย และศาลส่งมาบําบัด 4,521 ราย ทั้งนี้ ประชาชนสามารถขอคําปรึกษาและรับการบําบัดรักษาได้ที่สถานพยาบาลของรัฐทุกแห่ง หรือโทรสายด่วนบําบัดยาเสพติด 1165 ตลอด 24 ชั่วโมง
****************************************** 26 มิถุนายน 2566